Virallinen lehti nro C 052 , 24/02/2000 s. 0028 - 0028



EFTAn valvontaviranomaisen 20 päivänä joulukuuta 1999 Norjan kuningaskuntaa vastaan nostama kanne (Asia E-2/99) (2000/C 52/10) EFTAn valvontaviranomainen, Rue de Trèves/Trierstraat 74, B-1040 Bryssel, on nostanut 20 päivänä joulukuuta 1999 EFTAn tuomioistuimessa kanteen Norjan kuningaskuntaa vastaan. Kanteen esitti Anne-Lise H. Rolland, joka toimii EFTAn valvontaviranomaisen asiamiehenä. Kantaja pyytää, että tuomioistuimen olisi: 1. julistettava, että jättäessään asetetun määräajan kuluessa antamatta Euroopan talousalueesta tehdyn sopimuksen liitteessä VII olevassa 1a kohdassa tarkoitetun säädöksen 10 artiklan 2 kohdan (direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä 18 päivänä kesäkuuta 1992 annettu neuvoston direktiivi 92/51/ETY), sellaisena kuin se on mukautettuna Euroopan talousalueesta tehdyn sopimuksen pöytäkirjassa N:o 1, noudattamiseksi tarvittavat kansalliset säännökset, jotka koskevat kyseisen säädöksen otsikkoon 3 "Merenkulkuala" kuuluvia ammatteja, Norjan kuningaskunta on laiminlyönyt Euroopan talousalueesta tehdyn sopimuksen 7 artiklan mukaiset velvoitteensa ja 2. määrättävä Norjan kuningaskunta maksamaan oikeuskäsittelystä aiheutuvat kustannukset. Oikeudellinen perusta ja taustatiedot sekä kanteen tueksi esitetyt oikeusseikkoja koskevat väitteet: - 18 kesäkuuta 1992 annetussa neuvoston direktiivissä 92/51/ETY ("säädöksessä") säädetään ammatillisen koulutuksen yleisestä tunnustamisjärjestelmästä. Säädöksen 10 artiklan 2 kohdassa säädetään lääkärintodistusten vastavuoroisesta tunnustamisesta, kun niitä tarvitaan säännellyn ammatin harjoittamisen aloittamiseen tai jatkamiseen. Merenkulkijoista säädetään Norjan lainsäädännössä pääpiirteisesti, että lääkärintodistukset on esitettävä Norjan säännösten mukaisesti ja niiden myöntäjän tulee olla norjalaisten viranomaisten hyväksymä. Kantaja esittää, että kyseinen vaatimus on säädöksen 10 artiklan 2 kohdan vastainen. - Euroopan talousalueesta tehdyn sopimuksen 7 artiklan mukaan liitteet, jotka sisältyvät sopimukseen tai joihin siinä viitataan, sitovat sopimuspuolia. Niiden on oltava tai ne on saatettava osaksi kansallista oikeusjärjestystä. - Direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä 18 päivänä kesäkuuta 1992 annettuun neuvoston direktiiviin 92/51/ETY viitataan Euroopan talousalueesta tehdyn sopimuksen liitteessä VII olevassa 1a kohdassa. - Säädöksen 17 artiklasta, ellaisena kuin se on mukautettuna Euroopan talousalueesta tehdyn sopimuksen pöytäkirjassa N:o 1, seuraa, että Norjan oli 1. päivään heinäkuuta 1994 mennessä saatettava osaksi oikeusjärjestystään säädöksen noudattamiseksi tarvittavat lait, asetukset ja hallinnolliset määräykset ja ilmoitettava EFTAn valvontaviranomaiselle viipymättä tätä varten toteutetuista toimenpiteistä. - Norja ei ollut toteuttanut säädöksen noudattamiseksi tarvittavia lainsäädäntötoimenpiteitä edellä mainitun määräajan umpeutumiseen mennessä. Tällaisia toimenpiteitä ei ollut toteutettu myöskään EFTAn valvontaviranomaisen antamassa perustellussa lausunnossa, jossa se pyysi Norjaa toteuttamaan säädöksen noudattamiseksi tarvittavat toimenpiteet asetettuun määräaikaan mennessä. Näin ollen Norja on laiminlynöyt kyseessä olevan säädöksen 17 artiklan ja Euroopan talousalueesta tehdyn sopimuksen 7 artiklan mukaiset velvoitteensa.